Imtella' Settembru 20, 2021 Tlieta u sittin pingwin li jinsabu fil-periklu li jgħibu minn wiċċ id-dinja nqatlu minn ferħ ta' naħal qrib il-belt ta' Cape Town, fl-Afrika t'Isfel. Il-pingwini li jagħmlu parti minn kolonja li tinsab f'Simonstown instabu mejta fuq ix-xtajta b'ħafna tingiż tan-naħal. L-Uffiċjali tal-park qalu lil BBC li dan kien l-ewwel attakk tax-xorta tiegħu f'Boulder Beach, sit ta' fama dinjija li jiġbed lejh madwar 60,000 viżitatur fis-sena. Il-bijoloġista tal-baħar fil-park nazzjonali tal-Afrika t'Isfel, Dr Alison Kock qalet li ħafna drabi l-pengwini u n-naħal kapaċi jgħixu flimkien. Qalet li sakemm in-naħal ma jiġux provakati ma jniggżux. "Qegħdin naħdmu fuq l-ipotesi li ċċaqilqet il-bejta tan-naħal fiż-żona. Dan bil-konsegwenza li massa kbira ta' naħal saret aggressiva wara li ħarġu mill-bejta", qalet il-bijoloġista. Hija żiedet tgħid li sfortunatament, in-naħal iltaqa' ma' grupp ta' pengwini u attakkahom f'diversi partijiet ta' ġisimhom b'mod partikolari qrib għajnejhom. Il-pengwini Afrikani huma differenti minn oħrajn minħabba ċ-ċokon tagħhom u jgħixu fuq il-kosta u fil-gżejjer tal-Afrika t'Isfel u fin-Nambja. Kulma jmur il-popolazzjoni tagħhom qed tonqos kemm minħabba s-sajd kummerċjali u l-bidla fil-klima.